Елизабета Бандиловска

Елизабета Бандиловска ( во ) — македонски универзитетски професор, јазичар, лексикограф, поетеса. Таа е член на Друштвото на писателите на Македонија.
1 Животопис и кариера
Елизабета Бандиловска е родена на 28 јануари 1973 година во Ресен каде што завршила основно и средно образование. Во учебната 1991/1992 година се запишала на Филолошкиот факултет „Блаже Конески“ во Скопје, на групата Македонски јазик и јужнословенски јазици. Дипломирала во февруари 1996 година. Во 1999 година, таа го положила испитот за лектор по македонски јазик и се здобила со лекторска лиценца. Последипломските студии од областа на македонскиот јазик ги запишала во учебната 1996/1997 година, на истиот Факултет. Во октомври 2004 година на Филолошкиот факултет „Блаже Конески“ во Скопје ја одбранила магистерската теза под наслов „''Лексичко-семантичката група на зборови со значење 'овошје' во македонскиот јазик (семантичка и зборообразувачка анализа)''“. Докторската дисертација под наслов „''Парадигматските односи кај описните придавки во македонскиот јазик''“ ја одбранила во мај 2011 година, исто така на Филолошкиот факултет „Блаже Конески“ во Скопје, и се здобила со научниот степен доктор по филолошки науки од областа на македонскиот јазик.
Од јануари 2006 година, Бандиловска била вработена на Педагошкиот факултет „Св. Климент Охридски“ – Скопје како асистентка, во октомври 2011 година била избрана во звањето доцент, во јуни 2016 година во звањето вонреден професор, а во февруари 2021 година во звањето редовен професор. Предава повеќе предмети од областа на македонскиот јазик на прв, втор и трет циклус студии на групите Одделенска настава, Предучилишно воспитание и Библиотекарство. Раководителка е на Институтот за одделенска настава и член на Деканатската управа на Педагошкиот факултет „Св. Климент Охридски“ – Скопје за периодот 2020 – 2023 година. Била раководителка на Институтот за предучилишно воспитание и член на Деканатската управа во периодот 2016 – 2020 година.
Од 2000 – 2014 година Бандиловска работела како надворешна соработничка во ИМЈ „Крсте Мисирков“ во Скопје на проектот „''Толковен речник на македонскиот јазик''“. Авторка е на дел од буквите В, Д и Е за првиот том, објавен во 2003 година, на дел од буквата З за вториот том, објавен во 2005 година, на дел од буквата О за третиот том, објавен во 2006 година, на дел од буквата П за четвртиот том, објавен во 2008 година, на дел од буквата С за петтиот том, објавен во 2011 година и на буквата Ц за шестиот том на Речникот, објавен во 2014 година. Авторка е и член на Редакцијата на електронското издание на „Толковниот речник на македонскиот јазик“, промовирано на 5 мај 2021 година.
Во периодот 2004 – 2010 година работела како асистент надворешен соработник на Филолошкиот факултет „Блаже Конески“ во Скопје по повеќе предмети од областа на македонскиот јазик.
Бандиловска била член во Советот за македонски јазик при Министерството за култура во периодот 2017 – 2021 година. Член е на Здружението на лектори на Македонија од неговото основање и на Друштвото на писателите на Македонија од март 2019 година.
2 Научни и поетски објави
Авторка е на неколку монографии од областа на македонската лексикологија:
* „''Лексичко-семантичката група со значење ’овошје’ во македонскиот јазик''“, објавена во 2008 година,
* „''Парадигматските односи кај описните придавки во македонскиот јазик''“, објавена во 2016 година
* „''Лексички погледи за јазикот''“, објавена во 2020 година.
Авторка е и на голем број научни трудови, статии и реферати, објавени во домашни и во меѓународни научни списанија и зборници. Има учествувано на голем број домашни и меѓународни научни конференции и собири во земјава и во странство.
Соавторка е на следниве учебници од областа на македонскиот јазик:
* „''Практикум по македонски јазик со култура на изразувањето 1''“ (2017)
* „''Практикум по македонски јазик со култура на изразувањето 2''“ (2018)
* Соавторка е и во „''Првата училишна енциклопедија''“, објавена во 2017 година, во издание на Арс ламина.
Авторка е на четири поетски книги:
* „Самовилска сонувалка“ (2017)
* „Река без брегови“ (2019)
* „Здивот на полноќта“ (2019)
* „Скршена тишина“ (2025)
3 Награди
Добитничка е на државната награда „Гоце Делчев“ за 2015 година, за особени достигнувања во областа на науката, заедно со колегите од тимот кои работеле на трудот: „Толковен речник на македонскиот јазик“.